CELEX: E2016G0003
Language: lt
Date: 1464825600000
Title: 2016 m. birželio 2 d. ELPA valstybių nuolatinio komiteto sprendimas Nr. 3/2016/SC, kuriuo išplečiamos EEE finansinio mechanizmo ir Norvegijos finansinio mechanizmo biuro funkcijos [2017/314]

23.2.2017   
            
            
               LT
            
            
               Europos Sąjungos oficialusis leidinys
            
            
               L 45/16
            
         ELPA VALSTYBIŲ NUOLATINIO KOMITETO SPRENDIMAS Nr. 3/2016/SC
   2016 m. birželio 2 d.
   kuriuo išplečiamos EEE finansinio mechanizmo ir Norvegijos finansinio mechanizmo biuro funkcijos [2017/314]
   ELPA VALSTYBIŲ NUOLATINIS KOMITETAS,
   atsižvelgdamas į Europos ekonominės erdvės susitarimą (toliau – EEE susitarimas),
   atsižvelgdamas į 2004 m. vasario 5 d. ELPA valstybių nuolatinio komiteto sprendimą Nr. 1/2004/SC, kuriuo įsteigiamas EEE finansinio mechanizmo ir Norvegijos finansinio mechanizmo biuras,
   atsižvelgdamas į Europos Sąjungos, Islandijos, Lichtenšteino Kunigaikštystės ir Norvegijos Karalystės susitarimą dėl 2014–2021 m. EEE finansinio mechanizmo,
   atsižvelgdamas į 38c protokolą dėl 2014–2021 m. EEE finansinio mechanizmo, įtrauktą į EEE susitarimą minėtu Europos Sąjungos, Islandijos, Lichtenšteino Kunigaikštystės ir Norvegijos Karalystės susitarimu dėl 2014–2021 m. EEE finansinio mechanizmo,
   atsižvelgdamas į Norvegijos Karalystės ir Europos Sąjungos susitarimą dėl 2014–2021 m. Norvegijos finansinio mechanizmo,
   primindamas, kad ELPA valstybių nuolatinio komiteto sprendimo Nr. 1/2004/SC 1 straipsnio 1 dalimi EEE finansinio mechanizmo ir Norvegijos finansinio mechanizmo biurui pavesta administruoti tik 2004–2009 m. finansinius mechanizmus ir kad 2010 m. gruodžio 9 d. ELPA valstybių nuolatinio komiteto sprendimo Nr. 6/2010/SC 1 straipsnio 1 dalimi minėtam biurui papildomai pavesta administruoti tik 2009–2014 m. finansinius mechanizmus,
   atsižvelgdamas į poreikį, kad sekretoriatas administruotų 2014–2021 m. EEE ir Norvegijos finansinius mechanizmus,
   NUSPRENDĖ:
   1 straipsnis
   1.   Nuolatinio komiteto sprendimu Nr. 1/2004/SC įsteigtam EEE finansinio mechanizmo ir Norvegijos finansinio mechanizmo biurui papildomai pavedama atlikti sekretoriato funkcijas valdant 2014–2021 m. EEE finansinį mechanizmą ir 2014–2021 m. Norvegijos finansinį mechanizmą.
   2.   Dėl 2014–2021 m. EEE finansinio mechanizmo Biuras atsiskaito EEE finansinio mechanizmo komitetui.
   3.   Dėl 2014–2021 m. Norvegijos finansinio mechanizmo Biuras atsiskaito Norvegijos užsienio reikalų ministerijai.
   2 straipsnis
   Šis sprendimas įsigalioja teisės akto, kuriuo nustatomas 2014–2021 m. EEE finansinis mechanizmas, įsigaliojimo dieną arba tą dieną, kai jį pradedama laikinai taikyti.
   3 straipsnis
   Šis sprendimas skelbiamas Europos Sąjungos oficialiojo leidinio EEE skyriuje ir jo EEE priede.
   
      Priimta Briuselyje 2016 m. birželio 2 d.
      
         
            Nuolatinio komiteto vardu
         
         Kurt JÄGER
         
            Pirmininkas
         
         Kristinn F. ÁRNASON
         
            Generalinis sekretorius